ΓΡΑΠΤΗ ΕΡΩΤΗΣΗ E-1656/01

υποβολή: Raimon Obiols i Germ (PSE) προς το Συμβούλιο

(12 Ιουνίου 2001)

Θέμα: Αθέμιτος ανταγωνισμός σε φορολογικά ζητήματα (Harmful Tax Competition)

Ο ΟΟΣΑ ασχολείται εδώ και αρκετά χρόνια με την εκπόνηση διεθνούς κώδικα ο οποίος θα επιτρέψει τον περιορισμό του αθέμιτου ανταγωνισμού σε φορολογικά ζητήματα (Harmful Tax Competition), στο πλαίσιο μιάς αυξάνουσας συναίνεσης σχετικά με την ανάγκη εξάλειψης των φορολογικών παραδείσων, της φορολογικής διαφυγής σε μεγάλη κλίμακα και του ξεπλύματος χρήματος από παράνομες δραστηριότητες. Επί του θέματος αυτού, τον Ιούνιο του 2000, οργανισμός συνδεδεμένος με τον ΟΟΣΑ δηλαδή η ομάδα διεθνούς φορολογικής δράσης, κάλεσε περισσότερα από 30 κράτη να διασαφηνίσουν το φορολογικό τους σύστημα και δημοσίευσε κατάλογο 15 κρατών μή συνεργάσιμων. Αυτή η πρωτοβουλία είχε τηνποστήριξη της κυβέρνησης των Ηνωμένων Πολιτειών.

Τον Μάιο του 2001, ο νέος Υπουργός Οικονομικών της κυβερνήσεως Bush δήλωσε ότι αυτός ο τρόπος ενέργειας εις βάρος των φορολογικών παραδείσων δεν ανταποκρίνεται στις φορολογικές και οικονομικές προτεραιότητες της νέας αμερικανικής κυβέρνησης και προσέθεσε κατηγορηματικώς ότι οι Ηνωμένες Πολιτείες δεν θαποστηρίξουν καμιά προσπάθεια η οποία θα αποσκοπεί στο ναπαγορεύσει σε μία χώρα το ύψος της φορολογικής του βάσης ή την οργάνωση του φορολογικού του συστήματος και δεν θα συμμετάσχει σε καμία πρωτοβουλία η οποία θα αποβλέπει στην εναρμόνιση των φορολογικών συστημάτων στον κόσμο.

Τέτοιες δηλώσεις προκάλεσαν τη λογική ανησυχία αρκετά μεγάλου μέρους της διεθνούς κοινότητας η οποία εξέφρασε την αγανάκτησή της για την ατιμωρησία με την οποία μπορεί να αντιμετωπίζεται διεθνώς σήμερα η χρηματοδότηση του οργανωμένου εγκλήματος και την ανησυχία της για την προφανή άρνηση εκ μέρους της νέας κυβερνήσεως των Ηνωμένων Πολιτειών να συνεργαστεί σε οποιαδήποτε πρωτοβουλία παγκόσμιας διακυβέρνησης.

Στο πλαίσιο αυτό:

1. Πώς σκέπτεται να δράσει το Συμβούλιο προκειμένου να επιτύχει η ΕΕ θετικά αποτελέσματα στον αγώνα κατά των φορολογικών παραδείσων και του ξεπλύματος χρήματος·

2. Φρονεί το Συμβούλιο ότι μπορεί να εγγραφεί το θέμα αυτό ως κύριο στοιχείο στη διατλαντική Ατζέντα·

Απάντηση

(6 Δεκεμβρίου 2001)

Το Συμβούλιο επιθυμεί κατ' αρχάς ναπενθυμίσει στον Αξιότιμο Βουλευτή ότι το έκτακτο Ευρωπαϊκό Συμβούλιο της 21ης Σεπτεμβρίου 2001, διαπιστώνοντας ότι η καταπολέμηση της χρηματοδότησης της τρομοκρατίας έχει αποφασιστική σημασία και ότι για την αποτελεσματική διεξαγωγή της είναι απαραίτητη η δραστήρια διεθνής δράση, ζήτησε από το Συμβούλιο Ecofin και Δικαιοσύνης και Εσωτερικών Υποθέσεων να λάβουν τα απαραίτητα μέτρα για την καταπολέμηση κάθε μορφής χρηματοδότησης των τρομοκρατικών δραστηριοτήτων, θεσπίζοντας ιδίως τις προσεχείς εβδομάδες, την επέκταση της οδηγίας για τη νομιμοποίηση εγκληματικών εσόδων και της οδηγίας πλαισίου για το πάγωμα των καταθέσεων. Το κοινό Συμβούλιο Οικονομίας και Δημοσιονομικών/Δικαιοσύνης και Εσωτερικών Υποθέσεων, το οποίο συνήλθε στις 17 Οκτωβρίου 2000, επανέλαβε την πρόσκληση του Ευρωπαϊκού Συμβουλίου του Τάμπερε προς τα κράτη μέλη να εφαρμόσουν πλήρως, ακόμα και στα εξαρτώμενα από αυτά εδάφη, τις διατάξεις της οδηγίας περί νομιμοποίησης εγκληματικών εσόδων, της Σύμβασης του Στρασβούργου του 1990 και τις συστάσεις της Ομάδας Διεθνούς Χρηματοοικονομικής Δράσης (GAFI) για τη νομιμοποίηση εγκληματικών εσόδων.

Επιπλέον, στο πλαίσιο του Κώδικα Δεοντολογίας στον τομέα της φορολογίας των επιχειρήσεων, που αποσκοπεί στην εξάλειψη των επιζήμιων φορολογικών μέτρων, τα κράτη μέλη έχουν αναλάβει τηνποχρέωση να προωθήσουν τη θέσπιση των αρχών του Κώδικα στις τρίτες χώρες και στα εδάφη όπου δεν εφαρμόζεται η συνθήκη ΕΚ. Ειδικότερα τα κράτη μέλη που έχουν εξαρτώμενα ή συνδεδεμένα εδάφη ή έχουν ειδικέςποχρεώσεις ή φορολογικές προνομίες σε άλλα εδάφη αναλαμβάνουν, στο πλαίσιο των συνταγματικών τους διατάξεων, τη δέσμευση να εξασφαλίσουν την εφαρμογή των αρχών του Κώδικα στα συγκεκριμένα εδάφη.

Τέλος, στο πλαίσιο των εργασιών για την πρόταση οδηγίας περί φορολογίας των εισοδημάτων από αποταμιεύσεις των μη μόνιμων κατοίκων και σύμφωνα με τα συμπεράσματα του Ευρωπαϊκού Συμβουλίου της Φέιρα, η Προεδρία και η Επιτροπή ξεκίνησαν συζητήσεις με τις Ηνωμένες Πολιτείες και τις σημαντικότερες τρίτες χώρες (Ελβετία, Λιχτενστάιν, Μονακό, Ανδόρα, Άγιος Μαρίνος) προκειμένου να διευκολυνθεί η θέσπιση ισοδύναμων μέτρων στις ανωτέρω χώρες. Ταυτόχρονα, τα οικεία κράτη μέλη άρχισαν συζητήσεις με τα εξαρτώμενα ή συνδεδεμένα εδάφη τους που αναγράφονται στα συμπεράσματα αυτά (Αγγλονορμανδικές νήσοι, Νήσος του Μαν και τα εξαρτώμενα ή συνδεδεμένα εδάφη της Καραϊβικής) προκειμένου να διασφαλιστεί ότι τα ανωτέρω εδάφη θεσπίζουν μέτρα παρόμοια με εκείνα που θα εφαρμοστούν εντός της Κοινότητας.

Τέλος, το Συμβούλιο επιθυμεί ναπενθυμίσει στον Αξιότιμο Βουλευτή τη δέσμευση των κρατών μελών για την καταπολέμηση του επιζήμιου φορολογικού ανταγωνισμού στο πλαίσιο του ΟΟΣΑ.